Source: https://dregri.hu/szakteruletek/csalad-jog-valas/szuloi-felugyelet-gyakorlasanak-rendezese-illetve-annak-megvaltoztatasa/
Timestamp: 2018-10-21 08:00:14
Document Index: 27683634

Matched Legal Cases: ['Bíróság ', 'Bíróság ', 'Bíróság ', 'Bíróság ', 'bíróság ', 'Bíróság ', 'bíróság ', 'Bíróság ', 'bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ', 'bíróság ']

Szülői felügyelet gyakorlásának rendezése illetve annak megváltoztatása - Dr. Egri Zoltán ügyvéd -Debrecen
Kezdőlap » Szakterületek » Család jog, válás – Válóperes ügyvéd » Szülői felügyelet gyakorlásának rendezése illetve annak megváltoztatása
A házasság felbontásakor, vagy az élettársi kapcsolat megszűnése esetén a közös kiskorú gyermek tekintetében rendezni kell a kérdést, hogy melyik szülőnél kerüljön elhelyezésre. Amennyiben erről a szülők képesek dönteni, akkor ezt kell elsődlegesen irányadónak tekinteni. Amennyiben a szülők döntését tartalmazó egyezséget a Bíróság jóváhagyja akkor ezzel válik a döntés – annak betartásának elmaradása esetén- akár állami kényszerítőeszközzel is kikényszeríthetővé , végrehajthatóvá.
A szülői felügyelet gyakorlásának meghatározásakor a gyermek érdekeit kell figyelembe venniük a szülőknek, vagyis azt, hogy az elhelyezés a gyermek testi, értelmi, erkölcsi fejlődését a lehető legjobban biztosítsa. A bíróságnak is a gyermek érdekét kell figyelembe vennie, ezért egy olyan egyezséget , megállapodást, amelyet a szülők egymás között meghoztak, azonban az ellentétes a gyermek érdekeivel, a Bíróság a szülői egyetértés esetén sem hagyhatja jóvá, ilyenkor a Bíróság hozza meg a gyermek érdekének legjobban megfelelő döntést.
A házasság felbontásánál ,amennyiben a felek közös megegyezéssel kívánják felbontani a házasságukat (melyről részletesebben itt olvashat) a közös kiskorú gyermek elhelyezéséről, pontosabban az új Polgári törvénykönyv alapján a gyermek feletti szülői felügyeleti jog gyakorlójának személyéről is kötelezően dönteni kell.
Olyankor is szükség van a szülői felügyelet gyakorlásának rendezésére, amikor a házastársak a házasságukat ugyan nem bontják fel, de az életközösség megszakad közöttük. Ebben az esetben is szükség van a gyermek elhelyezéséről illetve arról dönteni, hogy ki jogosult a szülői felügyeletet gyakorolni a jövőben.
Abban az esetben, ha a szülők nem tudnak abban a kérdésben megállapodni, hogy kinél legyen a gyermek elhelyezve, vagyis ki legyen jogosult a gyermek feletti szülői felügyeleti jog kizárólagos gyakorlására, akkor erről a Bíróság hoz döntést. A bíróság a döntését a gyermek érdekeinek figyelembevételével hozza. A gyermek érdekét szolgáló döntés az, amelyik szülőnél a gyermek testi, értelmi és erkölcsi fejlődése kedvezőbben biztosított.
A házasság felbontásánál vagy az élettársi kapcsolat megszűnése esetén a család mint egység megbomlása a gyermek életét megzavarja és akár egész életére kihatóan befolyásolhatja a gyermek személyiségfejlődését. Ezért a Bíróságnak a szülői felügyeleti jog gyakorlásának meghatározása iránt indított perben minden tárgyalás alkalmával meg kell kísérelnie a felek között a békítést, amennyiben úgy látja, hogy attól eredmény várható. Ha a Bíróság megítélése szerint a házasság fenntartása már nem szolgálja a gyermek érdekét, akkor a Bíróságnak a peres eljárást -a gyermek érdekében – mielőbb megalapozott döntéssel kell befejeznie.
Milyen szempontokat vesz figyelembe a bíróság a döntése meghozatalánál?
Ahogy azt már korábban is említésre került a szülői felügyeleti jog gyakorlásának meghatározásakor (régi elnevezés szerint gyermekelhelyezési per során) a kiskorú gyermek érdekeire figyelemmel kell eljárnia a bíróságnak, azt maximálisan figyelembe kell vennie a döntésének meghozásakor. A Bíróságnak ezen kívül alaposan vizsgálnia kell minden szempontot, amely alapján a Bíróság alkalmasnak találja a szülőt arra, hogy a gyermek feletti szülői felügyeleti jog gyakorlására feljogosítsa. Ilyen szempontok például a szülők egyénisége , életmódja, erkölcsi tulajdonságai. A Bíróságnak azt is vizsgálnia kell, hogy mennyire őszinte a gyermekhez való ragaszkodása a szülőnek, valamint azt hogy a gyermek mennyire kötődik a szülőhöz. Ezen kívül nem hagyhatja figyelmen kívül a bíróság a döntése meghozatalánál a szülők lakás-, munka- és jövedelmi körülményeit sem. A Bíróság a döntésének meghozatala előtt környezettanulmányt végeztet, óvodai, iskolai véleményt szerez be és gyakran pszichológus szakértő szakvéleményét is kikéri.
Testvérek elhelyezésekor a Bíróságnak törekednie kell arra, hogy a gyermekek a szülők különválása után is együtt maradjanak.
Ha mindkét szülő egyformán alkalmas a gyermeknevelésre, akkor is csak indokolt esetben lehet a gyermekeket egymástól szétválasztva elhelyezni. Ha a szülők kapcsolatának megszűnését követően a szülők arról állapodnak meg, hogy az egyik gyermek az egyik szülőnél, míg a másik gyermek a másik szülőnél marad, akkor a bíróság a felek megállapodását jóváhagyhatja, különösen akkor, ha a szülők a testvérek egymással való kapcsolattartását biztosítják, és a megállapodás a Bíróság véleménye szerint is a gyermek érdekével nem ellentétes.
Az ítélőképessége birtokában lévő gyermek véleményének kifejtését a Bíróságnak biztosítania kell. A gyermek ítélőképessége nem korhoz kötött, mint a kiskorúság miatti cselekvőképtelenség (0-14 éves kiskorú). Tehát a tizennégy év alatti, cselekvőképtelen gyermeknek is lehet ítélőképessége, vagyis megértheti a rá vonatozó döntések lényegét, azok következményeit, és lehet saját véleménye róluk.
Főszabály szerint a bíróság a gyermeket valamelyik szülőnél helyezi el, amennyiben annak nevelésére alkalmas. Amennyiben egyik szülő sem alkalmas arra , hogy a bíróság nála helyezze el a gyermeket, mert például a szülőnél való elhelyezése a gyermek érdekét veszélyezteti és van olyan harmadik személy aki kéri hogy a Bíróság nála helyezze el a gyermeket, akkor kivételes esetben a Bíróság nála helyezi el a gyermeket. Ilyen esetben rendszerint közeli rokonok közül választja ki a Bíróság a gyermek elhelyezésére alkalmas személyt (például nagyszülő). Ha a Bíróság a gyermeket harmadik személynél helyezi el, akkor nem szülői felügyeletről, hanem gyámságról beszélünk, és a harmadik személy a kiskorú gyermek gyámja lesz, a szülő szülői felügyeleti joga pedig szünetel. Ha sem a szülőknél sem harmadik személynél nem lehet elhelyezni a gyermeket, akkor végső esetben az állam fog a gyermekről gondoskodni.
A szülői felügyelet gyakorlásának és a gyermek harmadik személynél történő elhelyezésének megváltoztatása a bíróságtól akkor kérhető, ha azok a körülmények, amelyeken a szülők megállapodása vagy a bíróság döntése alapult, utóbb lényegesen módosultak, és ennek következtében a megváltoztatás a gyermek érdekében áll. Nem hivatkozhat a körülmények megváltozása folytán a gyermek érdekére az a szülő, aki a változást felróható magatartásával maga idézte elő, így különösen, ha a gyermeket jogosulatlanul vette magához vagy tartja magánál.
Arra való hivatkozással nem kérhető a szülői felügyeleti jog gyakorlásának megváltoztatása, hogy az a szülő, aki a szülői felügyeleti jogot kizárólagosan gyakorolja, más lakóhelyre költözik vagy újabb házasságot köt.
Akkor viszont kérhető a szülői felügyeleti jog gyakorlásának megváltoztatása, ha a 14. életévet betöltött gyermek kívánsága az, hogy a jövőben a másik szülőnél kerüljön elhelyezésre és a másik szülő nevelje, és ez a kérése nem ellentétes az érdekeivel.